Sachent tuit cil qui verront et orront ces presentes lettres que, come descors, guerres, contemps, quereles et controverses plusours fuissent entre noble baron et poisant mons. Hugue de Chalon, d’une part, et noble home et saige mons. Pierre de Grantson, seignour de Belmont, d’une part, et especialment sus ce que lidiz messires Pierres disoit et affermoit que lidiz messires Hugues avoit fermey le chestel de Franchestel, ou grief et ou prejudice doudit mons. Pierre, et que cil chesteax appertenoit à luy par raison des appartenances de son chesteal de La Sainte-Croiz, laquel chose lidiz messires Hugues ne li conoissoit mie, ainz disoit ledit chesteal de Franchesteal apertenir à luy par plain droit, et sus plusours autres greuses, injures et domaiges que li une partie demandoit à l’autre: finalment, amis communas entrevenanz, bone paix, acors et transactions sont et ont estey faiz entre lesdites parties sus toutes greuses, quereles, guerres, contems, descors, controverses, injures, rancours et domaiges que li une partie demandoit et pooit demander à l’autre et havoir envers l’autre partie, de droit, de fait et en toutes autres causes et manieres, en la forme et en la maniere que s’ensuet. Premierement, par ledit acort lidiz sires de Belmont est devenuz hons doudit mons. Hugue, et est entré en sa foy et en son homaige de fief perpetuel, saves les feautés et homaiges des nobles barons et poissanz mons. le conte de Savoye et de mons. Lois de Savoye, signour de Veaud, et de reverand pere en Jhesus Crist mons. l’evesque de Losanne, et encores saves les feautez et homaiges lesquex il havoit à faire pour la succession et heritaige dou seignour de Granson, es seignour (sic) desquex li sires de Granson tient ou doit tenir en fief à jour de huy. Et tient et tiendra lidiz sires de Belmont en fiez doudit mons. Hugue certaines choses cy après devisées et declairiés. Et demuere et demorra adit mons. Hugue, pour luy, ses hoirs et ses successours, perpetuelment, franchement et quittement, en plaine possession, proprietel, justice et signorie haute et basse, mere et mixte impere, juridiction et simple cohercion et par tout plain droit, lidiz chesteal de Franchesteal, ensamble la place d’anviron ledit chestel, tel come lidiz messires Loys a ordeney firmetey et mis boines pour faire ediffices et toute sa volunté franchement. Mais se lidiz messires Hugues, sui hoirs ou sui successours, façoient oudit chestel ou en ladite place bourg, vile, fours ou molins et quelque autre chose que ce fut, en quoi rentes ou yssues venissent d’autres persones que de la maignie propre et familliers doudit mons. Hugue, demorant oudit chestel et en ladite place, ou dou chestelain qui garderoit ledit chestel et ladite place por ledit mons. Hugue, ycelles rentes et yssues seroient et seront communaux oudit mons. Hugue et oudit mons. de Belmont et à lours hoirs; mais toutes rentes et yssues, profiz et emolumenz qui seront oudit chestel et en ladite place por la necessité et les us necessaires doudit mons. Hugue et de sa propre maignie dessusdite et propres familliers, ou de son chestelain qui garderoit ledit chestel et ladite place pour ledit mons. Hugue et ses hoirs et ses successours, et des alanz et vignant oudit chestel, seront adit Hugue et à ses hoirs et à ses successours, senz partie et contradiction doudit seignour de Belmont, ses hoirs et ses successours. Encor est acordey entre lesdites parties que les boines qui distinguent et divisent le Franchesteal et la communaltey cy après escripte, d’une part, et la chestellenie de La Sainte-Croiz, d’autre part, sunt tex: c’est à savoir dois le pertuis des Estroiz, par le piez de la montaigne desdiz Estroiz, en tendant, par le pié d’ycelle montaigne, jusque lay où li aigue dou biez qui vient par devant lesdiz Estroiz se conjoint à la Noire Aigue, et dois anqui en aval touzjours le font de la valée juque à la terre au seignour de Nuef-Chestel, et dois lidiz pertuis desdiz Estroiz en entranz dedenz lesdit Estroit entre le roichet desdiz Estroiz, qui est devers venz, et le pié de la Grant Montaigne, en tendant le fon de la combe envers la terre de Baumes et la terre de Joigne. Encor est acordez entre lesdites parties que toutes les choses, soient bois, plains, champs, prel, villes fermes, non fermes, habitanz, homes, bours, revieres, aigues, descours d’aigues, rentes, yssues et provenz, et generalment toutes autres choses, corporex et incorporex, nos (sic) droiz et accions, quelx que elles soient et puissent estre, aquises et acquerir par lesdiz (sic) mons. Hugue et lediz seignour de Belmont, et chescun d’eaux et lours hoirs, ensamble toutes justices, hautes et baisses, grant et petites, mere, mixte impere, juridicion grant et petite et simple cohercion et execucion et touz profiz et emolumenz, quex que il soient, presenz et à venir, qui sunt et qui por le temps seront dois lesdites boines, qui departent le Franchestel et la communatel cy escripte et la chestelenie de La Sainte-Croiz, d’une part, et tegnant droit tanque à la terre au seignour de Nuefchestel et à la terre au seignour de Jour, et à la terre de Joigne et à la terre de Baumes, demorent, sont et seront communalx audit mons. Hugue et à seignour de Belmont, lour hoirs et lour successours, en toutes choses, saul et exceptey tant seulement ledit Franchestel et ladite place, qui demoure adit mons. Hugue perpetuelment et quittement, si com dessus est dit. Et est encor acordey entre lesdites parties que li prez où fauz ont corruz et champs qui sunt mis à couture doyvent revenir es homes de La Sainte-Croiz qui, devant ce que lidiz Franchesteal fut fermez, les tenoient, par paient la cense que il paioient devant, liquel cense sera communalx entre lesdiz mons. Hugue et le seignour de Belmont, lour hoirs et lours successours, et ce qui n’est acensiz autre froiz (sic), sera acensiz et bailliez par les doues parties. Et a lidiz messires Loys ordoney place pour faire un bourg qui sera communalx entre lesdiz mons. Hugue et le seignour de Belmont. Et tout ce que lidiz sires de Belmont, sui hoirs et sui successours, ont et haveront en ladite communaltey dois lesdites boines, qui departent le Franchestel et la communaltey dessusdite et la chestellenie de La Sainte-Croiz, si com dit est, envers la terre de Nuefchestel, la terre de Jour, la terre de Joigne et la terre de Bames, sont et seront dou fié doudit mons. Hugue, et le tient et tanra doudit mons. Hugue, ses hoirs et ses successours lidiz messires Pierres, suy hoirs et sui successours, saves les autres fealtez dessusdites, si com dit est. Et encor avec ce tient et tanra et devra tenir lidiz sires de Belmont, sui hoirs et sui successours, de fiez perpetuel, doudit mons. Hugue, ses hoirs et ses successours, vint et cinc livrées de terre qui seront assises en et sus la ville de Suchie, de la chestellenie de Belmont, en et sus les rentes, les homes et lour mex que lidiz sires de Belmont y ha; et se elles ne pooient estre assises soffisaument sus et en ce que lidiz messires Pierres ay à Souchie, lidiz sires de Belmont doit parfaire l’assise desdites vint et cinc livrées de terre en et sus la ville des Espindes, en et sus ce que lidiz sires de Belmont y ha. Encor est acordey entre lesdites parties que dois lesdites boines, qui departent le Franchestel et la communaltey dessusdite et la chestelenie de La Sainte Croiz, lidiz messires Hugues, sui hoir ne sui successours ne se puissent ne doient acrestre en toute la chestelenie de la Sainte-Croiz en proprieté, possession, fiez, rierefiez, demeneures ne en autre maniere, quex qu’elle soit, ne recevoir, havoir, retenir ne reclamer, dedenz ladite chestelenie de La Sainte-Croiz, dois lesdites boines qui departent le Franchestel et ladite communaltey et la chestellenie de La Sainte-Croiz, bourgois, comanz, ne guerdeeins, ne homes de ladite communaltey, ne autre part, tant come il demorroient en ladite chestelenie de La Sainte-Croiz. Toutevoie est acordé entre lesdites parties que li habitanz de Franchestel et de la place contiguee oudit chestel et de ladite communaltey pevent et porront pasqueier lour bestes le plus haut de la montaigne qui est entre le Franchestel et le chestel de La Sainte-Croiz en aval, tant con aigue pent devers Franchestel et devers ladite communaltey. Et encor cil de la chestellenie de La Sainte-Croiz pourront pasqueier lour bestes dois le haut de ladite montaigne envers Franchastel et par toute la terre de ladite communaltey, senz faire domaiges. Et hauront lidiz messires Hugues et ses hoirs et successours, sires de Franchastel, et sa famme, quant il seront personelment, conjunctement ou devisement à Franchestel, l’affoaige et l’usaige en touz bois et leux pour la necessitey de lour hostel de Franchestel et de lours maignies; et li chestelains de Franchestel, quant lidiz sires n’i seroit, pour luy et pour sa maignie, senz toute fraude et en bone foiz, senz vendre et senz doner, mais pour user oudit chestel de Franchestel, es bois et es leux qui sunt et seront dois le plus haut de ladite montaigne envers Franchestel et envers ladite communaltey, ce exceptey que lidiz chestelains de Franchestel ne porroit prendre ne user esdiz bois et leux de sapins masles ne femesles ne de foux ne en chasne, se il n’estoit cheuz ou abatuz. Et sera mis uns hons communalx, par le consentement des doux parceniers, pour governer, exercer et tenir la jurisdiction et la justice grant et petite desdites choses communalx et de ladite communaltey, et pour conoistre et faire toute execucion et lever emendes quant elles y afferront; liquel jurera, quant il y sera mis novelement, que il gardera et fera le profit communal desdiz parçoniers, et lour gardera et tanra lour droit et à chescun bien et loialment, sen nul emporter. Et chescun desdiz parçoniers y metra cui luy plera pour reçoivre ses autres rentes et issues de ladite chose communal, saul et retenuz adit mons. Hugue, ses hoirs et ses successours, ses peaiges et les droiz d’ycex, se acuns en ha de droit, esquelx il ne renunce ne taisiblement ne espressement, per chose et per parole qui soient contenues en cestes covenances et en ces lettres. Et parmi ce bone paix et bone fins est et doit estre à touzjoursmais ferme et estauble entre lesdites parties de tout ce que il hont heu à faire jusqu’à jour de huy et de toutes et touz les greuses, quereles, guerres, contens, descors, controverses, injures, rancours et domaiges dessusdiz, pour lour et pour lour homes et pour touz lour aidanz, et nommeement pour le signour de Granson et touz autres aidanz de l’une partie et de l’autre. Et se riens havoit en cestes lettres d’oscur ou à desclairier, lidiz messires Loys, apelez doux chevaliers de chescune partie, le porra declairier... Et à plus grant seurtey, lidiz messires Lois, pour lui, ses hoirs et ses successours, s’est estaubliz plages et principal rendierres pour l’une partie et pour l’autre... En tesmoignaige de laquel chose et à plus grant seurté, nous, Hugues, Loys et Pierre dessusdiz, avons mis noz seaux en ces presentes lettres... Doné le londi après feste sainte Lucye, l’an M CCC dix et nuef, presenz nobles homes et poissanz messignours Rool, signour de Nuefchestel, Richart, signour de Monsajon, Jaiques, signour de Monrichier, Renaut d’Estavayer, Jehan de Ceys, Guillaume Morraille, de Charencey, Guillaume Galois, d’Allay, chevaliers, mons. Amey de Montagu, chenoine de Besençon, et Jehan de Rossillon, chenoine de Lousanne, tesmoings à ce, desdiz notaires especialment appelez et requis.